আয়কর দফতরের নিশানায় কলকাতার নামকরা দুর্গা পুজোর কমিটিগুলি। ইতিমধ্যেই ৪০টি পুজো কমিটিকে তলব করেছে আয়কর দফতর। সোম ও মঙ্গলবার তাদের দেখা করতে নোটিশ দেওয়া হয়েছে। মূলত টিডিএস কাটা হচ্ছে কি না তা নিয়েই প্রশ্ন তুলেছে আয়কর দফতর। এই সিদ্ধান্তের পিছনে ‘রাজনীতির ভূত’ দেখতে শুরু করেছেন অনেকেই। 
বেশির ভাগ পুজো কমিটিই ইদানীং থিম পুজোয় জোর দিয়েছেন। ফলে কর্পোরেট সংস্কৃতির রমরমা আয়কর দফতরের হিসেব অনুযায়ী,  ২০১৮-তে ৫০০০ কোটি টাকা খরচ হয়েছে। কিন্তু দু-একটি ক্ষেত্র বাদ দিলে কারও উৎসমূলে কোনও টিডিএস কাটা হয়নি বলে অভিযোগ। 
আয়কর দফতরের তরফে কলকাতার ৪০টি পুজো কমিটির কর্তাদের সোমবার ও মঙ্গলবার দেখা করতে বলা  হয়েছে আয়কর ভবনে। কর সংক্রান্ত যাবতীয় কাগজপত্রও সঙ্গে আনতে বলা হয়েছে। 
আয়কর দফতরের এমন তলবে অবশ্য অনেকেই রাজনৈতিক চক্রান্তের গন্ধ পাচ্ছেন। ৪০টি পুজো কমিটির বেশির ভাগই প্রভাবশালী তৃণমূল নেতা তথা মন্ত্রীদের।
আয়কর দফতর সূত্রে ব্যাখ্যা, এই রাজ্য থেকে প্রত্যক্ষ কর সংগ্রহের পরিমাণ কম। ২০১৭-১৮ সালে সারা ভারতের গড় যেখানে ১৩.৫ শতাংশ, সেখানে পশ্চিমবঙ্গ  থেকে আদায়ের পরিমাণ মাত্র ৭.৫ শতাংশ। প্রত্যক্ষ কর আদায়ে জোর দিতে বলা হয়েছে বলে সূত্রের খবর। 
সূত্রের ব্যাখ্যা, পুজোয় খরচ ৫ হাজার কোটি টাকা হলে, আয়কর দফতরের পাওনা করের পরিমাণ প্রায় ১০০ কোটি টাকা।